Griekwastad-moorde: Don het glo tronkreëls gebreekDon Steenkamp wat sy ouers en sussie op 6 April 2012 op hul plaas Naauwhoek in Griekwastad doodgeskiet het Die departement sal bewerings ondersoek dat die veroordeelde moordenaar Don Steenkamp reëls by die Kimberley-gevangenis verontagsaam het. “Indien daar ŉ ernstige bewering teen hom gemaak word, sal ons ondersoek instel en toepaslik optree,” het Grace Molatedi, adjunkkommissaris van die Vrystaat en Noord-Kaap, Saterdag gesê. Steenkamp dien 20 jaar tronkstraf uit nadat hy sy ouers, Deon en Christel en suster Marthella op 6 April 2012 op hul plaas Naauwhoek in Griekwastad doodgeskiet het. Hy het ook sy suster verkrag. Beeld het Saterdag berig dat Steenkamp (18) meer telefoonoproepe gemaak het as waarop hy geregtig is en dat hy wegneemkos na sy sel geneem het. “Ons kan nie bevestig of die bewerings die waarheid is nie,” het Molatedi gesê. Sy het gesê die register dui aan dat Steenkamp vier oproepe na buite gemaak het. Dit is die toegelate aantal oproepe. “Ons is nie bewus van die ander nie, dit is nie gedokumenteer nie.” Volgens Beeld het persone binne die tronk aangevoer dat Steenkamp familielede twee keer in die week gebel het. Gevangenes mag slegs oor naweke oproepe maak. Steenkamp het glo een van sy ondersteuners elke tweede dag gebel. Daar is ook bewerings dat Steenkamp, met behulp van ŉ tronkbewaarder, ná ŉ familiedag in Oktober sakke vol kos na sy sel toe geneem het. Molatedi het gesê wegneemetes word nie in die tronk toegelaat nie. Volgens haar sal die hoof van die gevangenis die bewerings ondersoek. Lees alle vorige berigte oor die Griekwastad-moorde op Maroela Media.